Dogtertjie sterf ook ná fratsgolfRudy saam met McKayla. Foto: Facebook Die tweejarige dogtertjie wat Vrydag saam met haar gesin, oorspronklik van Johannesburg, tydens ŉ vakansie in Newquay, in Cornwall, Engeland, deur ŉ fratsgolf van rotse meegesleur is, is ook oorlede. Volgens die BBC is McKayla Bruynius Dinsdagaand in die Bristol Royal-kinderhospitaal oorlede. Lisinda Bruynius, McKayla se ma, het gesê: “Ek is in ’n staat van ongeloof oor wat gebeur het.” Sy en haar man, Rudy, se twee seuns het die voorval oorleef. Rudy is kort ná die voorval in die hospitaal oorlede en McKayla is in ŉ kritieke toestand opgeneem. Maroela Media het vroeër berig Rudy en Lisinda, wat in Pietermaritzburg matriek behaal het en tans in Surrey woon, het Vrydag saam met hul kinders op ŉ rots gestaan en visvang toe hulle omstreeks 17:20 deur die groot golwe meegesleur is. Rudy en McKayla is met ŉ lewensreddingsboot uit die water gehaal. Hulle is met helikopters na die hospitaal geneem. Lisinda is met ŉ waterponie na die kusgebied gebring. Die ander twee kinders kon self teen die rotse uitklim. Lisinda en die twee seuns het slegs geringe beserings opgedoen. Die Bruynius-gesin. Foto: Facebook